শনিবার সকাল থেকে ল্যাকমে ফ্যাশন উৎসবের আসরে চাপা উত্তেজনা, অন্তঃসত্ত্বা অবস্থায় নেহা র‍্যাম্পে হাঁটবেন? আর তার হাত ধরে হাঁটবেন অঙ্গদ। কথা মতো এই বলিউড দম্পতি একসঙ্গে র‍্যাম্পে হেঁটেছেন। ল্যাকমের সংবাদ সম্মেলনে ঘুরেফিরে চলে আসে নেহার মাতৃত্বের কথা। অন্তঃসত্ত্বা অবস্থায় র‍্যাম্পে হাঁটার প্রসঙ্গে এই বলিউড তারকা বলেন, ‘আজ এই হাঁটা আমার জন্য সবচেয়ে স্মরণীয়। আর আমি খুবই খুশি, কারণ আমার এই মাতৃত্ব আমি পুরোপুরি উপভোগ করতে পারছি। আজ আমার এই র‍্যাম্পে হাঁটা ভিডিওতে বন্দী হয়ে গেছে। আমি আমার সন্তানকে পরে তা দেখিয়ে বলতে পারব, ভূমিষ্ঠ হওয়ার আগেই র‍্যাম্পে তার অভিষেক হয়ে গেছে। এটা সত্যি দারুণ অনুভূতি!’